钦定古今图书集成/明伦汇编/交谊典/第065卷 > 《上盐铁侍郎启》前人
## 钦定古今图书集成/明伦汇编/交谊典/第065卷 > 《上盐铁侍郎启》前人

某闻珠履三千，犹怜坠屦；金钗十二，不替遗簪。苟兴
求旧之怀，不顾穷奢之饰。亦有河南撰刺，征彼通家；
《虢略》遗书，期于倒屣。志亦求于义合，理难俟于言全。
某菅蒯凡姿，邾滕陋俗。释耕耘于下邑，观礼乐于中
都。然素励颛蒙，常耽比兴。未逢仁祖，谁知风月之情；
因梦惠连，或得池塘之句。莫不冥投刻骨，默想劳神。
未嫌彭泽之车，不叹莱芜之甑。其或严霜坠叶，孤月
离云。片席飘然，方思独往。空亭悄尔，不废闲吟。强将
麋鹿之情，欲学鸳鸯之性。遂使幽兰九畹，伤谣咏之
情多；丹桂一枝，竟攀援之路断。岂真牛衣有泪，蜗舍
无烟。此生而分作穷人，他人而惟称饿隶。顷者萍蓬
旅寄，江海羁游。达姓字于李膺，献篇章于沈约。特蒙
俯开严重，不陋幽遐。至于远泛仙舟，高张妓席，识柏
温之酒味，见羊祜之襟情。既而哲匠司文，至公当柄，
犹困龙门之浪，不逢嘤友之春。今日俯及陶镕，将裁
品物，辄申丹慊，更窃清音。但一顾之荣，将回于咳唾；
则陆沉之质，庶望于骞翔。永言进退之涂，使决荣枯
之分。如翩翻贺燕，巢“幕何依；觳觫齐牛，衅钟将远。苟
难窥于数仞，则永堕于重泉。空持拥篲之情，不识叫
阍之路。”不任恳迫之至。